Mānga ya 100: Yesu Umbudimi
KUPWA kutamba mu njibo ya pangala, Yesu ne batumibwa bandi abaenda ku budimi bwa Ngesemani. Badi bāya’ko kala misunsa mivule. Pano Yesu webanena bakeshe ne kulombela. Kupwa waenda kinselensele, wakuvumana mpala panshi, kalombela.
Kupwa Yesu waiya kudi batumibwa. Molangila, baloñanga bika? Badi mu tulo! Yesu webanena misunsa isatu’mba keshai. Ino, kitatyi kyonso kyajoka, wibatana balēle. Yesu webanena pa kujoka musunsa wa mfulo’mba: ‘Kyomulādila mu kitatyi kidi bwa kino i kika? Kitatyi kya ami kupānwa ku balwana nami kibabwana.’
Ponka’po abaivwanika mawi a bantu bavule. Tala! Bantu abaiya na bipete ne impini! Baselele ne bimuni bya kwimunikila. Abo pa kufwena, muntu umo watambe umbukata mwabo ne kulumba padi Yesu. Wamufifye, enka momwena pano’mu. Uno muntu i Yudasa Isakadiota! Mwanda waka wafifye Yesu?
Yesu waipangula’mba: ‘A Yudasa, lelo koungaba na kumfifya?’ Bine, kuno kufifya i kiyukeno. I kiyukeno kilombola bantu badi na Yudasa’mba, Yesu omusaka au keye. Kupwa balwana na Yesu abamutetukila. Ino Petelo kebalekelepo bakwate Yesu pampikwa kulwa. Wakulumuna kipete kyadi nakyo, watape’kyo muntu obadi befwenene nandi. Ino kipete kibatupe mutwe wa muntu kibapitula kutwi kwandi kulume. Ino Yesu watenga kutwi kwa uno muntu wekukomeja.
Yesu wanena Petelo’mba: ‘Kuja kipete pokyadi. Le kuyukilepo’mba nkokeja kulomba Tata tununu twa bamwikeulu ba kumpandija?’ Eyo, ukokeja! Ino Yesu kalombelepo Leza atume mwikeulu nansha umo, mwanda uyukile’mba kitatyi kya kumukwata balwana nandi kibabwana. Penepo webaleka bende nandi. Tutalei byafikila Yesu pano.
Mateo 26:36-56; Luka 22:39-53; Yoano 18:1-12.
Bipangujo
- Kupwa kutamba mu njibo ya pangala, i kwepi kwaenda Yesu ne batumibwa bandi, kadi webanena balonge bika?
- Yesu pa kwiya kudi batumibwa, le webatana namani, ne webatana namino misunsa inga?
- I bāni batwela mu budimi, ne i bika byalonga Yudasa Isakadiota, na mwikilombwela kifwatulo?
- Mwanda waka Yudasa wafifye Yesu, ne Petelo walonga’po bika?
- Yesu wanena Petelo namani, ino mwanda waka Yesu kalombelepo Leza kumutumina bamwikeulu?
Bipangujo bikwabo
- Tanga Mateo 26:36-56.
Muswelo wādingile Yesu bandi bana ba bwanga i kimfwa kiyampe namani ku bakulumpe Bene Kidishitu dyalelo? (Mat. 20:25-28; 26:40, 41; Ngat. 5:17; Ef. 4:29, 31, 32)
Le Yesu wāmwene namani kukwata bya bulwi mwanda wa kwipaya muntu-netu? (Mat. 26:52; Luka 6:27, 28; Yoa. 18:36)
- Tanga Luka 22:39-53.
Mwikeulu pa kumwekela Yesu mu budimi bwa Ngesemani mwanda wa kumukomeja, le kino kilombola amba Yesu wāzozele mu lwitabijo? Shintulula. (Luka 22:41-43; Is. 49:8; Mat. 4:10, 11; Bah. 5:7)
- Tanga Yoano 18:1-12.
Yesu wālamine namani bana bandi ba bwanga ku balwana, ne tukokeja kuboila ñeni’ka ku kino kimfwa? (Yoa. 10:11, 12; 18:1, 6-9; Bah. 13:6; Yak. 2:25)
lin_Latn bem_Latn bem_Latn bem_Latn bem_Latn bem_Latn umb_Latn ceb_Latn lua_Latn lua_Latn kmb_Latn bem_Latn bem_Latn ceb_Latn umb_Latn bem_Latn bem_Latn cjk_Latn bem_Latn cjk_Latn lug_Latn